《览新达诗卷有感》
宋代·李正民

昔人作诗例苦穷，今人作诗乃得通。何意崩腾永嘉末，复见正始之遗风。

杜陵太白困羁旅，孟郊贾岛亦不逢。圣俞不得一校理，子美谪死吴山东。

升沈富贵何足道，名声显赫摩苍穹。新编起予为太息，万事得失畴能同。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。